Zlatko Delić
<s>Zlatko Delić (Drvar, 25. decembar 1959. – Banjaluka, 8. april 2018) bio je srpski psiholog i enigmata.</s><s>Dobitnik je više priznanja iz oblasti enigmatike.</s>

<s>Biografija 
Delić je rođen 25. decembra 1959. godine u Drvaru.</s><s>U rodnom gradu završio je osnovnu školu, a onda se preselio u Knin gdje završava tamošnju gimnaziju.</s><s>Još kao srednjoškolac počeo je da izrađuje enigmatske ukrštene riječi (križaljke), a prvu takvu mu je već 1976. objavio popularni zagrebački časopis „Vikend”.</s><s>Nakon srednje škole dolazi u Banjaluku gdje uspješno završava fakultet sa stečenim zvanjem diplomiranog psihologa.</s>

<s>Veći dio svog životnog vijeka Delić je proveo u Kninu.</s><s>Nakon sloma Srpske Krajine, seli u Banjaluku, u kojoj će provesti ostatak života.</s><s>Uspješno je gradio obje karijere i onu na polju psihologije, i onu na polju enigmatike.</s><s>Kao psiholog, često je pisao kolumne za štampane medije, ili bi gostovao u različitim elektronskim medijima gdje je iznosio svoje analize društvenih pojava i fenomena.</s>

<s>Četiri i po decenije Delić se bavio i enigmatikom.</s><s>Kao enigmata objavio je više od 8.000 radova (najčešće križaljki, premetaljki i rebusa) u raznim enigmatskim i drugim poznatim časopisima i novinama, kao što su: Orbis, Vijesnikov kviz, Novosti Enigma, Politika, Huper, izdanja banjalučke Bine – Skandi Rubikon, zvornička Zagonetka, Slobodna Dalmacija, Eureka, Čvorova izdanja, požarevački Kviz, izdanja EK Piramida iz Novoga Sada, te Iks, Skerco i Bravo skandi iz Beograda i drugi.</s>

<s>Za svoje ukršene riječi (križaljke) dobio je brojne nagrade, a objavljivao ih je pod pseudonimima „Ludi Maks”, „Vinsent Vega”, „Psiho”, „Delija”, „Psihodelija” i drugi.</s><s>Bio je učesnik brojnih enigmatskih susreta i konkursa.</s><s>Zastupljen je u knjizi „Istaknuti srpski enigmati”, Ivice Mlađenovića (iz 1999) i „Leksikonu srpskih enigmata”, Miroslava Lazarevića i Jovana Vukovića (iz 2007), a spominje se i u „Adresaru zagonetača Jugoslavije” (iz 1984. godine).</s>

<s>Bio je član mnogih enigmatskih udruženja, kao što su: bjelovarski „Čvor”, EK „Braničevo” iz Požarevca kao i Enigmatskog saveza Srbije.</s><s>Pamti se i njegovo učešće u Kikindi u pravljenju najveće križaljke na svijetu, duge čak 120 metara, koja je nezvanični Ginisov rekord.</s>

<s>Hobiji ovog enigmate, bili su i prevođenje stripova sa engleskog jezika, kao i film.</s>

<s>Vikipedija 
U posljednjim godinama Delić je bio aktivan urednik vikipedije na srpskom jeziku.</s><s>Najpre pod pseudonimom Zdelic (2005–2007), a zatim i kao Sly-ah (2008–2018), gdje je dao značajan doprinos istoj, naročito na polju transkripcija stranih imena na srpski jezik.</s><s>Paralelno sa ovim, Delić je sastavljao i svoje, kako je sam govorio, životno djelo – „Rječnik transkipcija”, koji nažalost, nikad nije završio.</s><s>Posljednju svoju izmjenu na vikipediji napravio je samo dva dana prije svoje smrti 6. aprila 2018. godine.</s>

<s>Smrt 
Delić je iznenada preminuo 8. aprila 2018. godine u svojoj 58-oj godini.</s><s>Iza sebe je ostavio suprugu i troje djece.</s><s>Sahranjen je 12. aprila 2018. na novom groblju „Vrbanja” u Banjaluci.</s>

<s>Reference</s>

<s>Srpski psiholozi
Srpski enigmati
Wikipedisti
Biografije, Drvar
Biografije, Banja Luka</s>

